Document ID: 31998R2307

31998R2307
L 288/8
SLUŽBENI LIST EUROPSKE UNIJE
26.10.1998.
UREDBA KOMISIJE (EZ) br. 2307/98
od 26. listopada 1998.
o izdavanju izvoznih dozvola za hranu za pse i mačke obuhvaćenu oznakom KN 2309 10 90, koja ispunjava uvjete za poseban tretman pri uvozu u Švicarsku
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 2931/79 od 20. prosinca 1979. o dodjeljivanju pomoći za izvoz poljoprivrednih proizvoda za koje može vrijediti poseban tretman pri uvozu u treću zemlju (1), a posebno njezin članak 1. stavak 2.,
budući da je, u okviru savjetovanja sa Švicarskom o provedbi rezultata Urugvajske runde, postignut sporazum o uvođenju niza mjera koje, inter alia, predviđaju bescarinski uvoz u Švicarsku godišnje kvote od 6 000 tona hrane za pse i mačke podrijetlom iz Zajednice obuhvaćene oznakom KN 2309 10, uključujući i oznaku KN 2309 10 90; budući da su švicarska tijela odgovorna za upravljanje kvotom;
budući da za izvoz hrane za pse i mačke obuhvaćene oznakom KN 2309 10 90 na koju se odnosi Uredba Vijeća (EEZ) br. 827/68 (2), kako je zadnje izmijenjena Uredbom Komisije (EZ) br. 195/96 (3) ne podliježe predočenju izvozne dozvole;
budući da izvozne dozvole za hranu za pse i mačke koju se u Švicarsku uvozi u okviru posebnog tretmana moraju biti obvezne kako bi se jamčilo da su proizvodi podrijetlom iz Zajednice; budući da se takve dozvole izdaju samo ako izvoznik priloži deklaraciju kojom se potvrđuje da je proizvod podrijetlom iz Zajednice;
budući da namjena dozvola predviđenih u ovoj Uredbi nije odobriti izvoz, nego samo dokazati da su izvezeni proizvodi podrijetlom iz Zajednice; budući da stoga nije potrebno predvidjeti jamstvo za ispunjavanje obveze izvoza;
budući da odredbe ove Uredbe ili dopunjavaju Uredbu Komisije (EEZ) br. 3719/88 (4), kako je zadnje izmijenjena Uredbom (EZ) br. 1044/98 (5), ili odstupaju od nje;
budući da su mjere predviđene u ovoj Uredbi u skladu s mišljenjem nadležnih upravljačkih odbora,
DONIJELA JE OVU UREDBU:
Članak 1.
Ova Uredba utvrđuje detaljne dogovore za izvoz hrane za pse i mačke obuhvaćene oznakom KN 2309 10 90 podrijetlom iz Zajednice u Švicarsku i koja udovoljava uvjetima za bescarinski uvoz u Švicarsku u okviru godišnje kvote od 6 000 tona hrane za pse i mačke obuhvaćene oznakom KN 2309 10.
Članak 2.
1. Izvozi iz članka 1. podliježu predočavanju izvozne dozvole AGREX.
2. Zahtjevi za izdavanje dozvola prihvatljivi su samo u slučaju kada podnositelj:
-
izjavi u pisanom obliku da su svi materijali upotrijebljeni u proizvodnji proizvoda za koje se zahtjev podnosi u cijelosti dobiveni unutar Europske unije,
-
pisano se obveže da će, na zahtjev nadležnih tijela, dostaviti sve potrebne dokaze koje ta tijela smatraju potrebnima za izdavanje dozvole i, prema potrebi, omogućiti tim tijelima provjere poslovnih knjiga i uvjeta pod kojima se predmetni proizvodi proizvode.
Ako sâm podnositelj zahtjeva nije i proizvođač proizvoda, uz svoj zahtjev podnosi sličnu izjavu i obvezu proizvođača.
3. Polje 20. dozvole i zahtjeva za izdavanje dozvole upućuje na ovu Uredbu i navodi sljedeće: „Izvezeni proizvod ne ispunjava uvjete za subvenciju”.
4. Izdavanje dozvole ne podliježe polaganju osiguranja.
5. Dozvole se izdaju u najkraćem mogućem roku nakon podnošenja zahtjeva.
6. Dozvole vrijede od datuma izdavanja u smislu članka 21. stavka 1. Uredbe (EEZ) br. 3719/88 do sljedećeg 31. prosinca.
7. Na zahtjev izvoznika izdaje se ovjereni primjerak ovjerene dozvole.
8. Ako u ovoj Uredbi nije drukčije predviđeno, primjenjuje se Uredba (EEZ) br. 3719/88.
Članak 3.
Ova Uredba stupa na snagu sedmog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. listopada 1998.

Labels: 7
3
18
6